S. Kahanec, poslanec: (2009-12-10):
Vážený pán minister, dovoľujem si vás interpelovať v súvislosti s problematikou kupovania voličských hlasov v nedávnych regionálnych voľbách na Slovensku. Vzhľadom na to, že som sa vás, pán minister, už dvakrát pýtal na váš názor, ako chcete zabezpečiť, aby vo voľbách do VÚC o výsledku volieb nerozhodovali kúpené voličské hlasy, ale slobodné rozhodnutie voličov, urobil som to v rámci hodiny otázok a nedostal som žiadnu dostačujúcu odpoveď, dožadujem sa relevantnej odpovede cestou interpelácie. Ako podpredseda vlády Slovenskej republiky a minister vnútra zastávate výkonnú zložku tohto štátu a v prvom rade by malo byť vašou úlohou i osobnou zodpovednosťou aj zabezpečenie riadneho chodu volieb všetkých úrovní. Vašou úlohou by malo byť aj zabránenie zneužívania voličov zo slabších sociálnych vrstiev obyvateľstva aj počas nedávnych regionálnych volieb, zvlášť po zjavnom kupovaní voličských hlasov, najmä v prvom kole regionálnych volieb. A to nehovorím, že by malo byť úplne samozrejmé, že kandidáti na predsedov VÚC, ale aj na poslancov VÚC by mali dodržiavať v súčasnosti platný volebný zákon o voľbách do VÚC, napríklad moratórium, a presadiť sa na pozície predsedu či na poslanca VÚC korektným spôsobom vo férovej súťaži, nie napríklad cez kupovanie voličských hlasov. Je preto pre mňa zarážajúce, ak ako minister vnútra na moje otázky v pléne Národnej rady Slovenskej republiky ku nekalým praktikám kupovania hlasov vo voľbách do VÚC uvediete, citujem vás: „Obmedzovanie voličských práv v podobe, že vám niekto nesmie sľúbiť niečo, čo nevie splniť, alebo vám ponúkne...“ (neukončená veta) „Aký je rozdiel medzi ponukou peňazí a ponukou nereálneho sľubu?“ Koniec citátu. Chcem sa vás opýtať, či ste to mysleli vážne. Predpokladám, že viete, aký je rozdiel medzi kupovaním voličských hlasov a ponukou nereálneho sľubu. Kupovanie voličských hlasov, zvlášť v čase moratória, je totiž korupcia v malom. Touto vašou odpoveďou ste, bohužiaľ, iba zbagatelizovali porušenie korektnej volebnej súťaže, ale aj zákona o voľbách do VÚC v demokratickom Slovensku. Kam sa chceme zaradiť, keď porušenie volebného zákona budeme takto zľahčovať? Medzi krajiny tretieho sveta? Ak ste to mysleli vážne, pán minister, je to zlý signál pred budúcimi voľbami na Slovensku, ale aj zlý signál o presadzovaní demokratickej a korektnej volebnej súťaže v európskom priestore. Na záver sa vás, pán minister, chcem opýtať, kedy predložíte v rámci svojho rezortu, ktorý spravujete, a v rámci vašej kompetencie, ale aj zodpovednosti novelu volebného zákona o voľbách do VÚC, prípadne aj celého súboru volebných zákonov, aby nedochádzalo napríklad ku skupovaniu voličských hlasov či iným porušeniam volebného zákona v čase moratória? To bola prvá interpelácia. Ešte tu mám ďalšiu interpeláciu. Poprosím o strpenie. (Zapínanie notebooku.) Pomaly nabieha. Pomaly nabieha. No mám tu ešte interpeláciu na pána ministra pôdohospodárstva Vladimíra Chovana vo veci skutočného stavu prijímania a schvaľovania žiadostí o nenávratný finančný príspevok pre opatrenie 1.6 Odborné vzdelávanie na informačné aktivity a 3.3 Vzdelávanie a informovanie. I keď pán minister nie je prítomný, ale predpokladám, že táto interpelácia k nemu dôjde, takže dovolím si ju teraz prečítať. Vážený pán minister, dovoľujem si vás interpelovať vo veci skutočného stavu prijímania a schvaľovania žiadostí o nenávratný finančný príspevok pre opatrenie 1.6 Odborné vzdelávanie na informačné aktivity, 3.3 Vzdelávanie a informovanie. Dňa 1. 2. 2008 Pôdohospodárska platobná agentúra, rozpočtová organizácia zabezpečujúca administratívne činnosti súvisiace s finančnými prostriedkami z fondov Európskej únie a národných podpôr smerujúcich do oblasti pôdohospodárstva aj rozvoja vidieka, vyhlásila na základe rozhodnutia generálneho riaditeľa Pôdohospodárskej platobnej agentúry č. 1/2008 výberové kolá predkladania žiadostí o poskytnutie nenávratného finančného príspevku z Programu rozvoja vidieka na Slovensku v období rokov 2007 – 2013 v termíne od 15. 3. 2008 do termínu uvedeného v oznámení o ukončení prijímania žiadostí o nenávratný finančný príspevok pre opatrenia 1.3 Infraštruktúra týkajúca sa rozvoja adaptácie poľnohospodárstva a lesného hospodárstva, 1.5 Odbytové organizácie výrobcov, 1.6 odborné vzdelávanie a informačné aktivity, 1.7 Využívanie poradenských služieb, 3.3 Vzdelávanie a informovanie. Od tohto termínu bola možnosť podania žiadostí niekoľkokrát uzavretá a opätovne otvorená. Môžete mi, pán minister, ozrejmiť, ako prebieha proces schvaľovania podaných žiadostí, zvlášť pre opatrenia 1.6 Odborné vzdelávanie a informačné aktivity a 3.3 Vzdelávanie a informovanie? Ku mne sa totiž dostali informácie od žiadateľov, že ešte neboli vyhodnotené žiadosti týkajúce sa konkrétnych opatrení, resp. že niektoré organizácie, ktoré podali žiadosti na tieto opatrenia ešte v roku 2008, a už máme koniec roka 2009, nedostali žiadne, ani písomné, ani ústne vyrozumenie, či ich konkrétne projekty boli úspešné. Ďakujem pekne.